钦定古今图书集成/理学汇编/经籍典/第185卷 > 汉董仲舒春秋繁露二 > 《服制象》
## 钦定古今图书集成/理学汇编/经籍典/第185卷 > 汉董仲舒春秋繁露二 > 《服制象》

“天地之生万物也，以养人。故其可适者以养身体，其
可威者以为容服”，体之所为兴也。剑之在左，青龙之
象也。刀之在右，白虎之象也；钩之在前，赤鸟之象也。
冠之在首，《元武》之象也。四者人之盛饰也。夫能通古
今，别然不然，乃能服此也。〈一作通古作今然后能服此也〉盖“元武”者，
貌之最严，有威者也，其象左右，〈一作后〉“其服反居首”，武
之至而不用矣。圣人所以超然，虽欲从之，末由也已。
夫执介胄而后能拒敌者，故非圣人之所贵也。君子
显之于服，而勇武者消其志于貌也矣。故文德为贵，
而威武为下，此天下之所以永全也。于《春秋》何以言
之？孔父义形于色，而奸臣不敢容邪？虞有宫之奇，而
献公为之不寐；晋厉之彊，中国以寝尸流血不已。故
武王克殷，裨冕而搢笏，虎贲之士，说剑安在？勇猛必
任武，杀然后威，是以君子所服为上矣。故望之俨然
者亦已至矣，岂可不察乎？